寄題何戢秀才琬琰堂
作者：張耒
朝代：宋

paragraphs: 幽人築淇澳，不與世相聞。
獨携千卷書，過於骨肉親。
辛苦作室堂，插架如魚鱗。
時時體不住，一遇千載人。
山川兵火後，墟廟金石存。
消磨餘紙墨，幻滅去無痕。
功名但如此，知子道可尊。
不遺世一毫，以全與其身。
包醜傅黛膏，百態售笑顰。
誰能雙蛾眉，閉戶自貴珍。
鄙人有夙尚，願與幽侶敦。
他年抱健犢，聽嘯入蘇門。